Joseph Joffre
Žozefas Žakas Sezeras Žofras (pranc. Joseph Jacques Césaire Joffre, 1852 m. sausio 12 d. – 1931 m. sausio 3 d.) – prancūzų generolas, nuo Pirmojo pasaulinio karo pradžios iki 1916 m. pabaigos ėjęs Prancūzijos pajėgų Vakarų fronte vyriausiojo vado pareigas. Jis geriausiai žinomas dėl to, kad pergrupavo besitraukiančias Sąjungininkų kariuomenes ir 1914 m. rugsėjo mėn. nugalėjo vokiečius strategiškai lemiamame Pirmajame Marnos mūšyje. Jo įtaka susilpnėjo po nesėkmingų 1915 m. puolimų, 1916 m. vokiečių puolimo Verdene ir nuviliančių 1916 m. anglų–prancūzų puolimo Somoje rezultatų. 1916 m. pabaigoje Žofras paaukštintas į Prancūzijos maršalus (tai buvo pirmas toks paaukštinimas Trečiojoje Respublikoje) ir perėjo į patarėjo pareigas, iš kurių greitai atsistatydino. Vėliau karo metu vadovavo svarbiai misijai Jungtinėse Amerikos Valstijose.